Imtella' Frar 10, 2021 - Aġġornata 10 Ta' Frar, 2021 6:10pm Rapport: Antonia Micallef L-aġenzija internazzjonali Moody's ikkonfermat il-credit rating ta' Malta fil-livell A2 u bi prospetti stabbli. L-aġenzija qalet li dan ir-rating jibbilanċja d-daqs ekonomiku żgħir tal-pajjiż mat-tkabbir ekonomiku b'saħħtu li esperjenza qabel faqqgħet il-pandemija u l-livell għoli ta' ġid iġġenerat. Moody's irrikonoxiet li l-Gvern mbarka fuq riforma biex jindirizza sfidi istituzzjonali marbuta mas-saltna tad-dritt, il-kontroll tal-korruzzjoni u monitoraġġ tal-ħasil tal-flus u qalet li dan il-proċess biex jiġu ndirizzati dawn l-isfidi għandu jibqà għaddej. F'għajnejn l-ekonomisti tal-aġenzija internazzjonali Moody's, it-tkabbir ekonomiku b'saħħtu li kellha Malta fl-aħħar snin, il-livell għoli ta' ġid iġġenerat, id-dejn moderat tal-Gvern u bażi tajba ta' min jafda fuqha għal finanzjament, huma l-fatturi ewlenin li fuqhom ibbażaw il-credit rating fil-livell A2 bi prospetti stabbli. Min-naħa l-oħra il-fatt li l-ekonomija hi miftuħa għal xokkijiet minn barra, il-vulnerabilità għall-garanziji fuq is-self li jagħmlu l-entitajiet, u l-isfidi istituzzjonali huma dawk li l-pajjiż irid jaħdem aktar fuqhom. L-ekonomisti osservaw li t-turiżmu sofra mpatt qawwi bil-pandemija u li wara tnaqqis ta' 7.8 fil-mija fil-prodott domestiku gross, jistennew li fl-2021 l-ekonomija tirritorna għal tkabbir. Qalu li t-tnaqqis fit-tkabbir kien ġej l-aktar minn tnaqqis fl-esportazzjoni, fit-turiżmu u xi ftit ukoll fl-investiment privat u l-konsum. Osservaw li s-settur ta' attivitajiet professjonali, xjentifiċi u tekniċi ukoll raw tnaqqis iżda oqsma oħra tal-ekonomija, bħall-informatika u l-komunikazzjoni u s-settur tal-gaming taw prova li huma b'saħħithom tant li rreġistraw tkabbir fit-tielet kwart tas-sena li għaddiet. Innutaw ukoll li l-pandemija wasslet għal defiċit qawwi fil-finanzi tal-Gvern u żieda sinjifikanti fil-proporzjon tad-dejn mal-prodott domestiku gross iżda qalu li hemm riskju baxx għall-banek domestiċi u dawk internazzjonali li joperaw fil-pajjiż. Moody's qalet li huwa mistenni li l-ekonomija Maltija se tirkupra mill-pandemija mingħajr impatti fit-tul u l-finanzi pubbliċi jerġgħu jiġu taħt kontrol. Tbassar li matul din is-sena l-pajjiż ikollu tkabbir ta' 5.1% fil-prodott domestiku gross, dejjem jekk it-turiżmu jirpilja matul it-tieni nofs tas-sena. L-aġenzija żiedet tgħid li tistenna li l-Gvern ikompli jwettaq il-bidliet meħtieġa biex isaħħaħ l-istituzzjonijiet u esprimiet il-fehma li dawn ir-riformi jsitgħu saħansitra jwasslu biex il-pajjiż itejjeb ir-rating tiegħu. L-aġenzija Moody's irrikonoxxiet li ras għal ras Malta għandha l-ogħla rata ta' tilqim għal kontra l-coronavirus fost il-pajjiżi tal-Unjoni Ewropea.